**Tárgy: A Duna-Tisza közi Hulladékgazdálkodási és Környezetvédelmi Önkormányzati Társulás létrehozásáról**

**szóló Társulási Megállapodás módosítása**

**ELŐTERJESZTÉS**

**Csemő Község Képviselő-testületének**

**2018. január 30-án tartandó ülésére**

**Tisztelt Képviselő-testület!**

Kecskemét Megyei Jogú Város Önkormányzata szervezésében 2017. szeptember 29-én, 97 önkormányzat (köztük Csemő Község Önkormányzata) részvételével létrejött a Duna-Tisza Közi Hulladékgazdálkodási és Környezetvédelmi Társulás (a továbbiakban: Társulás).

A Társulás Társulási Megállapodásának XI. 3.) pontja szerint:

„A Társuláshoz más önkormányzatok – amennyiben a hulladékgazdálkodással kapcsolatos feladataikat a Társulási megállapodásban foglalt integrált regionális hulladékgazdálkodási rendszer keretein belül kívánják megoldani – bármikor csatlakozhatnak és a Társulási Tanácshoz intézett írásos csatlakozási kérelmet nyújthatnak be. A csatlakozási kérelemről, a csatlakozással összefüggő vagyoni, költségvetési hozzájárulásokkal kapcsolatos kérdésekről, a szavazati arányok alakulásáról a Társulási Tanács minősített többséggel hozott döntésével előzetesen állást foglal. A csatlakozás a Társulási megállapodás módosítását igényli.”

*A Társuláshoz történő csatlakozási szándékáról döntött Újszilvás Község Önkormányzata, Gyömrő Város Önkormányzata, Pánd Község Önkormányzata és Farmos Község Önkormányzata.*

*Az önkormányzatok csatlakozási kezdeményezésével a Társulási Tanács 15/2017. (XI.14.) Tt. határozatával egyetértett.*

A Társulási Tanács döntése és az alábbi indokolás alapján kezdeményezem, hogy a Tisztelt Képviselő-testület az előterjesztés mellékletének elfogadásával döntsön a Társulás bővítéséről és a Társulási Megállapodás egyéb módosításairól.

Indokolás

A Társulási Megállapodás I. számú módosítására előterjesztett javaslat alapján a tagok száma a korábbi 97-ről 101 tagra, a Társulásban érintett lakosok száma pedig 574.428 főről 599.798 főre emelkedik. A változások érintik a szavazati arányokat is, ezért a Társulási Megállapodás mellékleteit is szükséges megfelelően módosítani, amelyre a melléklet szintén javaslatot tartalmaz.

Felsőlajos Község Önkormányzatát a Társulási Megállapodás alapján a Társulási Tanácsban jelenleg Fülöpháza község polgármestere képviseli. Felsőlajos Község Önkormányzata kezdeményezte, Lajosmizse városhoz való közelségére való tekintettel, hogy a továbbiakban képviseletét Lajosmizse város polgármestere lássa el. A Társulási Megállapodás 2. mellékletének módosítására a mellékelt megállapodás 2. mellékleteként előterjesztett javaslatban a Társulási Tanács ezt a kezdeményezést is figyelembe vette.

A Társulási Tanács tagjai kezdeményezték, hogy a Társulás alelnökeinek a száma és a Pénzügyi Ellenőrző Bizottság tagjainak a száma 1-1 fővel emelkedjen. A kezdeményezés alapján a Társulási Megállapodás IX. fejezetének 1.3. pontjára és 3.1. pontjára a Társulási Tanács a mellékletben található javaslatot fogadta el.

*Tájékoztatom a Tisztelt Képviselőket, hogy terjedelmi okokból a társulási megállapodás egységes szerkezetű szövegét nem küldöm ki, viszont letölthető a települési weboldal kezdőlapjáról, a testületi ülés anyagai között.*

Kérem, hogy a Tisztelt Képviselő-testület a Társulási Megállapodás módosítását elfogadni szíveskedjen.

Csemő, 2018. január 25.

Dr. Lakos Roland polgármester