

**Tárgy: Csemő Község Önkormányzata 2018. évi költségvetési tervezésének**

**alapvetései**

**ELŐTERJESZTÉS**

**Csemő Község Képviselő-testületének**

**2018. január 30-án tartandó rendkívüli ülésére**

Tisztelt Képviselő-testület!

A Polgármesteri Hivatal szakembereivel megkezdtük Csemő Község Önkormányzata és intézményei 2018. évi költségvetésének összeállítását.

A Magyar Államkincstár megküldte a központi költségvetésből számolt normatív önkormányzati támogatás sarokszámait, melyből megállapítható, hogy a finanszírozásunk a 2017. évi támogatáshoz (327.647.180.-Ft) képest többletet mutat, a főösszeg 338..872.816.-Ft.

A tervezés során maximálisan szem előtt tartjuk a már a ciklusprogramban is rögzített alapelveket:

* biztonságos működés – hitel felvétele nélkül,
* fejlesztések - nagyléptékű - pályázati forrásból, - kisléptékű – önerőből is,
* helyi adó bevezetése nélkül kell a költségvetési egyensúlyt biztosítanunk,
* önként vállalt feladatok ellátása nem veszélyeztetheti a kötelező feladatellátás biztonságát.

***A tervezés során az idei évben is kiemelt figyelmet kell fordítanunk arra a tényre, hogy vannak beadott és beadás előtt álló pályázataink is. A pályázatok sikere esetén önerőt és a megvalósításhoz szükséges, pályázatban nem biztosított költségeket az önkormányzati költségvetésben terveznünk kell.***

***Az idei évben bővíteni javasoljuk a szociális típusú ellátások körét.***

***Önkormányzati pénzügyi támogatást javaslok a beiskolázáshoz, átalakítani (egyben bővíteni) javaslom az első lakáshoz jutók támogatását, az általános és középiskolai csemői tanulók teljesítményének elismerésére indítsunk ösztöndíj programot, és méltányossági ellátásokkal (közgyógyellátás, ápolás, szociális étkezés) javaslom kiegészíteni a helyi szociális ellátórendszert.***

**Követve a ciklus során kialakított gyakorlatot, a költségvetési tervezéssel párhuzamosan egy koncepciótervet tárok a Tisztelt Képviselők elé.**

**Összesítettük azokat a feladatokat és a hozzájuk rendelt költségeket, amelyeknek tervezését és elvégzését javasoljuk.**

**1. saját erős kiegészítése elnyert pályázatnak 23.500.000.-Ft**

**2. saját erő – beadandó pályázathoz 3.000.000.-Ft**

**3. külterületi saját erős fejlesztések 31.500.000.-Ft**

**4. belterületi saját erős fejlesztések 8.300.000.-Ft**

**5. civil szervezetek támogatása 6.000.000.-Ft**

**6. ÚJJJJJJ szociális típusú ellátások 10.000.000.-Ft**

**7. rendezvények 20.000.000.-Ft**

**8. zöldfelület fejlesztése 4.500.000.-Ft**

**9. település image kialakítása 4.000.000.-Ft**

**ÖSSZESEN:** **110.800.000-Ft**

**A fenti tételek a fejlesztések és beruházások körébe tartoznak, a kötelező önkormányzati feladatok (intézményi működtetés, étkeztetés, hatósági feladatok, üzemeltetési költségek) ellátásán felül jelentkeznek.**

Részletezve a feladatok és költségek:

1. **saját erős kiegészítése elnyert pályázatnak 23.500.000.-Ft**

1.a. VP külterületi dűlőút fejlesztése kapcsán (15 %-os önerőt vállaltunk a pályázatban)

- útalap készítése 18.120.593.-Ft

- gépek beszerzése 1.632.585.-Ft

- közbeszerzés 700.000.-Ft

- műszaki ellenőrzés 1.300.000.-Ft

*Ezek a költségek nem voltak tervezhetőek a pályázatban, viszont szükségszerű kiadások a beruházás megvalósulásához.*

*A részletes költségösszetétel:*

*A pályázat 1. célterülete: Csemő-Zöldhalom területén 4 külterületi út alapjának stabilizálása, padka kialakítás, nyomvonal korrekció és a vízelvezetés megoldása. A megvalósítási helyszínei:*

*Csemő külterület Monori dűlő, teljes hosszban*

*Csemő külterület Csemő külterület Jáger út, a 4608. sz. országos közút csatlakozásától 520 m hosszon*

*Csemő külterület Gyüge dűlő, teljes hosszban*

*Csemő külterület Boján dűlő, teljes hosszban*

*A projekt tervezett bruttó költsége 112 167 947 Ft*

*A projekt elszámolható összköltsége (100%): 110 643 947 Ft*

*Igényel támogatás (max. 85%) 94 047 354 Ft*

*Biztosítandó saját forrás (15%) 18 120 593 Ft*

*A pályázat 2. célterülete: Önkormányzati tulajdonú külterület utak kezelését, karbantartását, rendszeres felújítását biztosító 2 db munkagép beszerzése*

*Maschio Giraffa 185 függesztett mulcsozó 1 db;*

*MUMGÉP FG 200 függesztett gréder 1 db.*

*A projekt bruttó költsége 10 883 900 Ft*

*A projekt elszámolható összköltsége (100%): 10 883 900 Ft*

*Igényel támogatás (max. 85%) 9 251 315 Ft*

*Biztosítandó saját forrás (15%) 1 632 585 Ft*

*A két részprojektre igényelt támogatás összesen: 103 298 669 Ft*

*Biztosítandó saját forrás összesen: 19 753 177 Ft*

1.b. Iskola energetikai felújítása KEHOP forrás igénybevételével

- műszaki ellenőrzés kiegészítése **1.000.000.-Ft**

*A projektben volt tervezhető összeg a műszaki ellenőrzés költségére, amelyet azonban kiegészíteni szükséges. A pályázat beadása előtt feltételes közbeszerzési eljárást folytattunk le, (annak költsége is kiegészítésre szorult, de 2017-ben kifizettük), ugyanígy jártunk el a projekt előkészítésének költségei vonatkozásában is.*

1.c. fogorvosi rendelő felújítása

- önerő **250.000.-Ft**

- műszaki ellenőrzés költsége **250.000.-Ft**

*A pályázatot megnyertük, 4.262.481.-Ft bruttó összköltséggel. A projekt támogatási intenzitása 95 %-os volt, így 5 % önerőt kell terveznünk, melyről a Képviselő-testület 27/2017. (04.25.) számon határozatot is hozott.*

*Terveznünk kell továbbá a műszaki ellenőrzés költségét, mely nem lehetett része a pályázati pénzügyi tervének.*

**2017-ben az elnyert pályázatok saját erős kiegészítése fejezetben terveztünk a Kulturális Kiállítóhely befejező munkálataival és a berendezés költségeivel 4,5 millió forint értékben, az alábbi bontásban:**

konyha, étkező berendezése, függönyök, szőnyegek beszerzése, bútorok 2.000.000.-Ft

udvar, környezet tereprendezése 1.000.000.-Ft

villamos energia hálózatfejlesztés 1.500.000.-Ft

*A Kulturális Kiállítóhely kapcsán – ahogy a zöldhalmi orvosi rendelőnél – csak az ÉPÜLET felújításának költségeit lehetett pályázni, így szükségképpen tervezni kell a berendezési tárgyak beszerzését, és a felújított épület környezetének rendbe tételét. A villamos energia hálózatfejlesztésére azért volt szükség, mert a pályázatba beállított napkollektor és gázmotor mindenképpen három fázisú energia-táplálást követel, amivel a jelenlegi ingatlan nem rendelkezik.*

***Tájékoztatom a Tisztelt Képviselőket, hogy az épület elkészült, lezajlott a műszaki átadás-átvétel. A 2017-ben tervezett saját erős költségből a villamos energia hálózatfejlesztés megvalósult, az épület berendezése, felszerelése, továbbá az udvar rendezése „szándékosan” azért maradt el, mert megjelentek olyan pályázati felhívások, melyből e tevékenységek finanszírozhatóak, a lentebb a 2. pontban írtak szerint.***

**2. saját erő – beadandó pályázathoz 2.050.000.-Ft**

Régen várt felhívások jelentek meg csekély összegű támogatásokra, önkormányzatoknak, mikro-vállalkozásoknak és a civil szerveteknek. A GERJE-SZTŐK Helyi Vidékfejlesztési Közösség Egyesület a tervezési területén, a nagykőrösi és a ceglédi járás területén található 13 településen hirdeti meg pályázatokat.

Az önkormányzatok 3 célterületre nyújthatnak be pályázatot:

* helyi értékekre épülő turisztikai szolgáltatások fejlesztése: szálláshely szolgáltatások kialakítása, fejlesztése
* helyi értékekre épülő turisztikai szolgáltatások fejlesztése: helyi aktívturisztikai szolgáltatások kialakítása
* helyi rendezvények támogatása

Valamennyi intézkedés esetén 95 %-os a támogatási intenzitás, így 5% önerővel kell tervezni.

Javaslom mindhárom célterület pályázat benyújtását az alábbi tartalommal:

**szálláshely szolgáltatások kialakítása** 500.000.-Ft

maximálisan pályázható támogatási összeg: 10.000.000.-Ft

*A „frissen elkészült” kulturális kiállítóhely emeleti része alkalmas arra, hogy ott két szoba és egy nappali kialakításra kerüljön, szobánként zuhanyzóval, wc-vel.*

*A földszinten a pályázatból berendezhetjük a konyhát és az étkezőt is.*

*Ha a pályázat nyer, akkor 4+2 fő számára tud az önkormányzat szállást biztosítani. Bevételt jelenthet, hogy konferencia helyszínnek is alkalmas lesz berendezve az épület (főleg az oktatási-nevelési intézményeink tarthatnak továbbképzést, akár több naposat is, és akár térségit is, mert az előadó számára a szállás biztosítható.)*

**helyi aktívturisztikai szolgáltatások kialakítása** 225.000.-Ft

maximálisan pályázható támogatási összeg: 4.500.000.-Ft

*Ezen a célterülten pályáznánk a kiállítóhely környezetének rendbe tételére. Tanösvény kialakítását tervezzük, több állomással, ahol játékok, ismeretterjesztő eszközök kerülnek elhelyezésre. A nagy eperfa árnyékában szaletlik kerülnének kihelyezésre játszóparkkal, továbbá a bejáró út két oldalán a fák között a parkoló, illetve az íjász pálya lenne kialakítható.*

**helyi rendezvények támogatása** 100.000.-Ft

maximálisan pályázható támogatási összeg: 2.000.000.-Ft

*A volumenében (és költségvetésében…) legnagyobb szabású szabadtéri rendezvényünk kapcsán szeretnénk felhasználni a támogatást - fellépési díj, illetve a hangtechnika bérlés költségeinek fedezésére.*

A LEADER pályázatok lehetőséget adnak a bejegyzett civil szervezetek számára, hogy önállóan is pályázzanak rendezvény szervezésére, illetve eszközfejlesztésre.

Bántás nélkül mondom, hogy a civilek adminisztratíve, és önerő tekintetében sem képesek az önálló pályázatkészítésre és a megvalósításra sem.

*Javaslom, hogy az önkormányzat – támogatásként – vállalja át a pályázat előkészítésének a feladatát, továbbá az önerő biztosítását.*

**Csemői Palotás SE**

eszközfejlesztésre 150.000.-Ft (szakosztályok eszközigényének)

rendezvény szervezésére 100.000.-Ft (augusztus 20-a megrendezése)

**Csemői Faluvédő és Szépítő Egyesület**

rendezvény szervezésére 100.000.-Ft (virágvásár)

**Zöldhalmi Barátok Egyesülete**

eszközfejlesztésre 150.000.-Ft (hangosítási technikai eszközök vásárlása)

**civilek összesen: 500.000.-Ft**

Összesítve az önkormányzati és civil pályázatok önerő igényét 1.325.000.-Ft összeg felhasználásával javaslom.

Jelen előirányzat 3.000.000.-Ft-ot tervez saját erőként a beadott pályázatainkhoz, így a pályázati önerő mellett további 1.675.000.-Ft összeg lenne felhasználható a kulturális kiállítóhelynél, azokra a költségekre, amelyeket a pályázatokból finanszírozni nem tudunk (pl. függönyök vásárlása, konyhai eszközök ((kanál, villa, pohár, tányér…)) beszerzése, Gáspár János képviselő úr által javasolt székely kapu elkészíttetése).

**3. külterületi saját erős fejlesztések 31.500.000.-Ft**

3.a. Közvilágítás-fejlesztés

külterületen új lámpatestek tervezése, kivitelezése 5.000.000.-Ft

*Folytatjuk a külterületi közvilágítási programot. A 2016-ban megrendelt II. ütem 23 lámpatestéből 4 db. már 2017-ben felszerelésre került, azokra a helyekre, ahol nem kellett tervezni közvilágítási szálat, mert rendelkezésre állt. A III. ütem tervezése is elkészült, ajánlatkérésre akkor fogjuk benyújtani, amikor már a II. ütem hiányzó 19 lámpatestének engedélyezése megtörtént. A tervezett nagyságrend továbbra is egy keretösszeg, így a költségkereten „belül eső” fejlesztések tervezését és kivitelezését rendeljük meg.*

3.b. FREE WIFI pontok kialakítása, telepítése 1.000.000.-Ft

*Az önkormányzati ciklusprogramban is terveztük, hogy mind a külterületen, mind a belterületen a forgalmasabb csomópontoknál kialakítunk olyan internetes állomásokat, melyek 50-100 méteres körzetében a lakosság számára ingyenesen elérhetőek internetes tartalmak.*

*Filmek letöltésére nem lesz alkalmas a rendszer, de arra feltétlenül igen, hogy pl. az iskolai e-napló adatait saját eszközeikkel elérjék a szülők és gyermekek akkor is, ha nincs semmilyen internetes előfizetésük… Természetesen az e-naplón túl a közösségi oldalak és weboldalak elérhetőek lesznek.*

*Terveink szerint a külterületen összesen 7 állomás létesül, melyek pontos száma és helye jelenleg bemérés és ellenőrzés alatt van. Olyan pontokat keresünk, melyek forgalmasak és ahol a szolgáltató eszközök is optimálisan telepíthetőek. Nem egyszerű…*

*3.c.* Lomtalanítás

tavasszal és ősszel 1-1 alkalommal 1.500.000.-Ft

*Ebben a ciklusban a három lezárt évben tavasszal és ősszel sikerült megvalósítanunk a külterületi lomtalanítást. A 2017. évi tapasztalatok alapján szükség és igény van a lomtalanításra még akkor is, ha a beszállított hulladék kb. háromnegyed része lom helyett kommunális hulladék volt…*

*Továbbra is gond, hogy a lakosság nem a funkciójának megfelelően használja a szelektív hulladékgyűjtő szigeteket. Érthetetlen, hogy néhányan az erdőt nézik hulladéklerakónak. Folyamatosan szedjük a szemetet, sokszor hetente szállítunk egy megrakott pótkocsi összegyűjtött hulladékot a szeméttelepre.*

*Közfoglalkoztatásban, társadalmi munkában és a saját állománnyal is folyamatosan szedjük a szemetet. Minden erőfeszítésünk mellett, ezt a köztisztasági tevékenységünket teljesen haladatlannak érzem…*

3.d. Dűlőút-karbantartás 1.000.000.-Ft

*A dűlőutak gréderezése szükség és igény szerint valósult meg a ciklusban. E körben is kikívánkozik belőlem, hogy a lakosság nem könnyíti meg a helyzetünket. Kaptunk bejelentést járhatatlan útról, miközben csak egy gally (!!!) hajlott be a dűlőre… A Bolt dűlő is folyamatosan járhatatlan, évszaktól függetlenül folyamatosak a bejelentések, miközben van a 2,8 kilométeres úton egy 150 méteres szakasz, amely nyáron homokos (milyen lenne???), télen saras; mindez azonban nagyon messze van a járhatatlantól… De az idei évben is, 4 cm leesett hónál is megkaptuk már, hogy járhatatlanok az útjaink…*

*Az idei évtől a Vidékfejlesztési Programban sikerrel pályáztunk egy gréder (és egy ágaprító) beszerzésére. A tervezett összeget akként szeretnénk felhasználni, hogy a gréder elé a hivatalinál nagyobb teljesítményű traktort (saját traktorosával) veszünk igénybe a dűlőutak rendszeres karbantartására – szerződés alapján.*

3.e. Dűlőnév-táblák 1.000.000.-Ft

*A tavalyi évben a Hosszú-Csemői településrészen megkezdtük a telepítést. Az idei évben Hantházán folytatjuk, majd az Alsó-Csemői résszel fejezzük be a külterület kitáblázását. 2017-ben előlegeket fizettünk a tartószerkezetek után és a táblákért is – így az idei évben a maradványt kell terveznünk.*

3.f. Zöldhalmi Közösségi Ház - javítás

udvar gumiburkolat és beton javítás 500.000.-Ft

alászigetelés, vakolás, festés 3.000.000.-Ft

*belső bontás* 500.000.-Ft

*A közösségi ház, ahogy a Helytörténeti Gyűjtemény, vagy a sportcentrum öltözője és a tejbegyűjtő épülete – salétromosodik a szigetelés hiánya miatt. Ezeket az épületeket utólagos szigeteléssel kell ellátnunk, majd újra vakolni és festeni.*

*A közösségi ház használata során merült fel az az igény, hogy az épület régi bejárója és előtere elbontásra kerüljön, mellyel növelhető a belső tér.*

*Szükséges továbbá játszótér gumiburkolatának igazítása, valamint a streetball pálya beton burkolatának javítása is.*

3.g. Tájház

szaletli építése 2.000.000.-Ft

kerítés javítása, új kerítés építése 600.000.-Ft

parkosítás, ágyások kialakítása, füvesítés 1.000.000.-Ft

a terület díszvilágítása 400.000.-Ft

nyilvános mosdó építése 2.500.000.-Ft

kerékpártároló bővítése, fedése 2.500.000.-Ft

*Terveink szerint a Tájház környezetének fejlesztésével egy több funkciós közösségi teret alakítunk ki.*

*A meglévő, bekerített részt a kerítés javításán túl nem bolygatnánk.*

*A bővítést a buszváró irányába képzelem el, mely területrészen alakítunk ki pihenőparkot padokkal, sütőgetővel, itt építenénk fel újra a Templom térről elbontott színpad feletti faszerkezetet, építenénk egy nyilvános mosdót, egy kondiparkot (az eszközöket már 2017-ben megvásároltuk), illetve egy fedett kerékpártárolót. Az így kialakuló kisközpont találkozóhelye lehet a zöldhalmi fiataloknak és idősebbeknek egyaránt. A kerékpártároló bővítése és fedése ciklusprogramunk része.*

3.h. Kútfúrás

külterületen 3 db, minősített és engedélyes

közkút fúratása és engedélyeztetése 9.000.000.-Ft

*Az egészséges ivóvíz elérése 2 helyszínen Alsó-Csemőben, 1 helyszínen Hantházán valósulna meg.*

*E helyütt tájékoztatom a Tisztelt Képviselőket, hogy a tervezőkkel való tárgyalás eredményeként az egészséges ivóvíz pályázat részeként a zöldhalmi gerincvezeték és körvezeték kiépítésével egyidejűleg a Hosszú-Csemői településrészen 3, azaz három közkút (vezetékes vizet használva) meg fog valósulni. Álláspontom szerint az ingyenes vízvételi lehetőség biztosítása szervesen illeszkedik ahhoz az önkormányzati szándékhoz, mely kiemelt feladatként kezeli a külterület folyamatos fejlesztését.*

1. **belterületi saját erős fejlesztések 8.300.000.-Ft**

4.a. Templom tér fejlesztése,

automata öntözőrendszer kialakítása 2.500.000.-Ft

*Büszke vagyok arra, hogy a tavalyi évben sikerült megőriznünk a Templom tér füves részeit zöldnek az egész szabadtéri szezonban.*

*Ehhez két dolog szükségeltetett: egyrészről a tavasz elején sikerült új, a megnövekedett zöldfelület kezeléséhez elegendő vízhozammal rendelkező kút fúratása. Másrészről az is kellett, hogy az év első felében sikerült olyan közfoglalkoztatottat találnunk, aki lelkiismeretesen pakolgatta a szórófejeket.*

*Az idei évben arra is fel kell készülnünk, hogy nem kapunk annyi közfoglalkoztatott létszámot, amelyet igénylünk, illetve arra is, hogy nem jelentkeznek a közmunkára. Jelenleg is hirdetjük a közfoglalkoztatás lehetőségét, de finoman szólva sem tolonganak a jelentkezők…*

*Megoldást jelenthet egy teljesen automata öntözőrendszer kialakítása a téren. Előzetesen még tavaly ősszel felmérettük a teljes területet, így az e helyütt tervezett költség vállalkozói árajánlat alapján lett tervezve.*

4.b. Várkonyi utca iskola felé eső szakaszának útalappal történő ellátása 1.000.000.-Ft

*Már 2017-ben döntött ezen útépítési munkáról a Képviselő-testület, a vállalkozó ajánlatát is elfogadtuk a fenti értékben. A M4-es út építése azonban keresztülhúzta az önkormányzat és a vállalkozó számításait is…*

*Az idei évben, de a tavalyi áron megvalósulhat az útalap elkészítése.*

4.c. FREE WIFI pontok kialakítása, telepítése 500.000.-Ft

*A fejlesztés indoka tekintetében lásd a 3.b. pontban írtakat.*

*A belterületen 3 pont kiépítését tervezzük: a Hét vezér téren, a Templom téren és a sportcentrumnál. Technikailag itt sokkal egyszerűbb dolgunk van, lévén vannak „magas pontok”, amelyekre az eszközök elhelyezhetőek.*

4.d. Sportcentrum/tejbegyűjtő épülete 4.300.000.-Ft

szigetelés, vakolás, festés 3.500.000.-Ft

öltöző melegvíz, fűtés 800.000.-Ft

*Az utólagos szigetelés, majd az azt követő helyreállító munkák az öltöző és a tejgyűjtő épületénél is indokoltak. Ugyanaz a helyzet, mint a zöldhalmi közösségi háznál. A falak vizesednek, a vakolat málik. Javaslom, hogy az öltöző épületének felújítása során alakítsuk ki a meleg víz vételezését és a helyiségek fűtési rendszerét. Az egyik szobában a gáz be van szerelve, ezt kellene tovább kiépíteni a másik két helyiségben.*

**5. civil szervezetek támogatása 6.000.000.-Ft**

Bejegyzett civil szervezetek támogatása 2.400.000.-Ft

„Külsős” civil szervezetek támogatása 600.000.-Ft

Rendőrség támogatása 1.000.000.-Ft

*Ezek a támogatási formák a ciklus eddigi éveiben is működtek. Konkrétan a korábbi évek szintjén tervezettek a költségek.*

CVSE – edzők támogatása

foci, birkózás, pingpong (65 e Ft/hó) 800.000.-Ft

Csemői Palotás SE támogatás 1.200.000.-Ft

*Kiemelt fontosságú önkormányzati feladatnak tartom, a sport, a testmozgás lehetőségének biztosítását – minden korosztály számára. A Csemői Palotás Sportegyesület szakosztályain belül közel 130 gyermek sportol heti rendszerességgel, szakedzők irányítása mellett. A szakosztályok*

*Az egyesület a tömegsport szervezésében is jeleskedett, szervezésükben kispályás tornák, települések közötti versenyek és családi nap is megrendezésre került.*

*Ezt az utat szeretném folytatni, amikor – a tavaly szintnek megfelelően – teszek javaslatot az edzők útiköltségének finanszírozására, továbbá arra, hogy a versenyeztetés költségeihez az önkormányzat járuljon hozzá.*

**ÚJJJJJJJ 6. szociális típusú ellátások 10.000.000.-Ft**

***Tisztelt Képviselő-testület!***

***Az elmúlt évek felelős gazdálkodása révén minden évben sikerült növelnünk az önkormányzat általános tartalékát. Tettük mindezt úgy, hogy évről-évre pályázati forrásokból és önerőből is jelentős fejlesztéseket valósítottunk meg.***

***A központi költségvetésben évről-évre csökken a szociális költséghely finanszírozása.***

***Ebben a ciklusban a települési támogatások rendszerét működtetjük, emeltük és bővítettük a lakásfenntartási támogatás összegét, és kialakítottunk egy olyan támogatási rendszert a szeretet ünnepére, amely objektívebb elosztását biztosítja a kötött normatívának annál, minthogy több- kevesebb embernek azonnali segélyt fizessünk…***

***Ezt az objektív támogatási rendszert javaslom bővíteni új ellátási formákkal. A költséghely fedezetét az általános tartalék biztosítja.***

6.a. Beiskolázási támogatás

rendkívüli gyermekvédelmi támogatás, augusztus hónapban 3.250.000.-Ft

*Nyilvántartásunk szerint a tanköteles, 3 és 16 éves kor közötti lakossági létszámunk 650 fő. Augusztus hónapban az évkezdet megkönnyítésére gyermekenként 5.000.-Ft pénzbeli támogatás kiutalását javaslom a nevelési év kezdetét megelőzően.*

*A 3 és 14 év között az oktatási-nevelési intézményeink tudnak adatot adni a beiratkozottak adatairól, a középiskolások esetében iskolalátogatási igazolás benyújtása lenne az egyetlen feltétel a támogatáshoz.*

6.b. Lakásfelújítási támogatás 2.000.000.-Ft

*Az önkormányzat évek óta működteti az első lakáshoz jutók önkormányzati támogatásának rendszerét. És évek óta keresi annak lehetőségét, hogy ezt a támogatási formát megújítsa, kiszélesítse.*

*A javaslat szerint 10 olyan család esetében, akik legalább 5 éve csemői lakcímmel rendelkeznek, 200.000.-Ft összegben támogatná az önkormányzat a saját tulajdonú lakás felújítását.*

*Ha és amennyiben a Tisztelt Képviselő-testület koncepcionálisan tudja támogatni az ötletet, akkor a részletszabályokat a szeptemberi pályázati kiírásig kidolgozzuk.*

6.c. Ösztöndíj program 1.500.000.-Ft

*A kiemelkedő tanulmányi eredményt elérő, általános és középiskolás csemői gyermekek jutalmazása és támogatása a cél. (A felsőoktatásban részt vevők számára működtetjük a BURSA HUNGARICA ösztöndíj-pályázatot.*

*A támogatást naptári évhez tervezzük igazítani. Az első félévi eredmények alapján - az osztályfőnökök javaslatára – minden osztályból 1-1 tanuló számára nyújtunk 5.000.-Ft értékű támogatást – 5 hónapon keresztül, majd a tanítási év végi eredmények alapján is ugyanígy, szintén 5 hónapra jár az önkormányzat támogatása a kiemelkedő tanulmányi eredményt elérő gyermekeknek.*

*A középiskolások számára, félévente és szintén 5 hónapra 9 főt (3 fő gimnazista, 3 fő szakközépiskolás, 3 fő szakmunkás) támogatnánk 10-10.000.-Ft-tal. A középiskolások a félévi és év végi tanulmányi értesítők másolatának benyújtásával jelentkezhetnek, egyben pályázhatnak az ellátásra.*

6.d. Méltányossági ellátások 3.000.000.-Ft

*- közgyógyellátás 1.000.000.-Ft*

*- ápolási díj 1.000.000.-Ft*

*- szociális étkezés 1.000.000.-Ft*

*A méltányossági ellátási forma bevezetését a napi tapasztalatunk alapján javasoljuk életre hívni.*

*Sok esetben fordul elő, hirtelen közbejött betegség, vagy baleset kapcsán, hogy – átmeneti időre –*

*segítséget kell nyújtanunk a hirtelen közbejött élethelyzet nehézségeink enyhítésére.*

*A jogszabály szigorú feltételeket támaszt a közgyógyellátás és az ápolási díj megállapítása tekintetében, és időben is elhúzódhat a hatósági eljárás lefolytatása.*

*A méltányossági ellátás bevezetése az azonnali segítség lehetőségét jelentheti.*

1. **rendezvények, reprezentációs kiadással együtt 20.000.000.-Ft**

*Szeretném a rendezvényeket az elmúlt évben kialakított színvonalon megtartani, ezért az idei évben is a tavalyi költséggel tervezünk.*

*Természetesen ez nem jelenti azt, hogy a teljes előirányzat elköltését tervezem, csupán szeretnék egy „kényelmes” mozgásteret a szervezéshez.*

*Tavaly magasra tettük a lécet!*

*Nem az a cél, hogy felülmúljuk a tavalyi falunapot, hanem az a cél, hogy a kiemelt rendezvényeink (virágvásár, virágünnep, augusztus 20-a, október 23-a) magas színvonalon valósuljanak meg – ennek bizony ára van…*

*Ha viszont arra gondolok, hogy sokszor több ezer főt látunk vendégül, akik a településünk jó hírnevét vitték messze földre, akkor továbbra is kérem és javaslom, hogy ne térjünk le a minőségi programok megvalósításának útjáról.*

*A falunapi programra (ahogy 2017-ben is) építenünk kell megfelelő színpadfedést és bérelnünk kell hang- és fénytechnikát. Ezek költsége akkor is fix, ha egy napra (szombatra) építjük fel, és akkor is, ha két napra.*

*Az idei évben is már pénteken megkezdődnének a programok. Késő délután és este a Templom térre főleg az ifjúság számára érdekes előadók élő koncertjeivel készülünk. Szombaton a „már megszokott rendben” folytatódik a rendezvénysorozat, főzőversennyel, sztárvendégekkel. Este nagykoncert és tűzijáték, melyet követően az éjszakába a szokásos két helyszínen tartandó mulatság vezet át bennünket. A fellépők szervezés alatt vannak, a program összeállítása folyamatos.*

*Régi nagy álmom, hogy Augusztus 20-a tiszteletére István a király előadást rendezzünk. Jelenleg több szálon folynak a szervezési előkészületek – nagyon boldog lennék, ha az ünnep előestéjén, augusztus 19-én, vasárnap a Templom téren sor kerülhetne az előadásra.*

*Az idei évben újra, (a ciklusban utoljára….) szeretném megrendezni a szilveszteri mulatságot, abban a formájában, ahogy korábban (fűtött nagysátor, büfé, tűzijáték, élőzene) megvalósítottuk. Az idei évben szeretném neves vendégelőadóval színesíteni a programot.*

1. **zöldfelület fejlesztése 4.500.000.-Ft**

Virágpalánta 2.500.000.-Ft

Virágtartó és más eszközök, anyagok beszerzése 1.000.000.-Ft

Tájház környezetének „zöldítése” 1.000.000.- Ft

*A virágpalánta címnél tervezett összeg a „szokásos” évi egynyári fajták megvásárlására elkülönített költség. Ezen a helyen tervezzük a Hét vezér téri virágfal palántáinak és beültetésének költségét, továbbá a „virágmag ajándék” alapanyagának beszerzését is. Az idén is szeretnénk minden háztartásba eljuttatni virágmagokat, hogy a környezetszépítés ne lehessen pénzkérdés.*

*Természetesen az idén is élünk azzal a lehetőséggel, hogy magunk is hajtatunk virágokat.*

*A tájház környezetében új virágágyásokat alakítunk ki, természetesen beültetésekkel, illetve szeretném virágoszlopokkal (tartószerkezetbe ültetett egynyári virágok) színesíteni a területet.*

1. **település image alakítása 4.000.000.-Ft**

új reszponzív web aloldal/mobil app 250.000.-Ft

Nemzeti Vágta 2.000.000.-Ft

CSEMŐ sátor 1.600.000.-Ft

póló, sapka, kötő 150.000.-Ft

*Az új weboldal egy éve már, hogy teljes feltöltött állapotában használatban van. A grafikája, megjelenése asztali monitorra lett optimalizálva.*

*A weblap készítőjétől kértem előzetes és nagyságrendi ajánlatot arra, hogy mobil eszközökre (okostelefon, tablet) optimalizált megjelenésű olyan aloldalt készítsünk, amely stílusában egyezik a főoldallal, tartalmában azonban másképp hangsúlyos. A programok, az elérhetőségek, a közérdekű adatok, megelőzik a település-történetet, de pl. a testületi ülések anyagának letöltését is….*

*A reszponzív oldal elkészítésével teljessé válik Csemő internetes megjelenése.*

*A tavalyi Nemzeti Vágta szereplésünk a legszebb álmaink szerint alakult. Petrik Tamás és Vicces a győzelemi dobogóig repítette Csemőt is!*

*A győzelem kötelez - bennünket is!*

*Tamás és Csemő is címvédésre készül, mely történelmi lenne annyiban, hogy a Vágta történetében még senkinek nem sikerült két egymást követő évben győznie. Feladatunk az idei évben is a „hátország” biztosítása.*

*A Vágta szabályzat szerint Tamás és Vicces nem indulhatnak elővágtán, automatikus résztvevői a budapesti nagydöntőnek. Ezzel együtt „dolgozunk azon”, hogy a ceglédi elővágtán – betétfutamként – láthassuk a bajnokainkat…*

*Ahogy tavaly, úgy az idei évben is Cegléd városával való együttműködés keretében Csemő biztosítaná a versenyzők, a szervezők és a protokolláris vendégek ellátását, valamint padokkal, asztalokkal a közönség kiszolgálását. A települések közötti együttműködés részeként Cegléddel közös sátorban idén is jelen lehet Csemő az országos vágta döntőjében az Andrássy úton.*

*A 2015-ben vásárolt rendezvénysátraink - bár látszik rajtuk a sűrű igénybevétel – még használhatóak. A kis sátrainkat (3x3, 6x3 méteresek) viszont tönkretette az időjárás, a tavalyi évben a falunapra kölcsön kellett kértünk sátrakat…*

*Bár terveztem, de 2017-ben elmaradt, hogy jó minőségű és emblémázott olyan kis sátrakat vásároljunk, melyeken a települési címer és a virágosítás is megjelenik.*

*Ajánlatkérésig eljutottunk: ennek alapján az állapítható meg, hogy erősített aluvázas 3x3 méteres sátor ára (2 oldalfallal) 200.000.-ft, a nagyobb 6x3 méteres sátor, 4 oldalfallal 400.000.-Ft. Az idei szabadtéri szezon előtt 2 db 6x3 méteres, és 3 db 3x3 méteres sátor beszerzésének engedélyezését kérem.*

*Ezeket a kis sátrakat nemcsak a saját rendezvényeinken használnánk, hanem ezzel lehetne menni a környező településekre főzni, bemutatkozni.*

*Van „maradványunk” a tavalyi évi emblémázott termékekből (póló, bögre, öngyújtó) de kötő és sapka pótlásához kérek engedélyt.*

**Tisztelt Képviselő-testület!**

**Az államháztartásról szóló 2011. évi CXCV. törvény jelenleg érvényben lévő szabályozása szerint az önkormányzatoknak nem szükséges a következő évi tervezéshez kapcsolódóan költségvetési koncepciót megalkotniuk.**

**Mégis fontosnak tartom, hogy a Képviselő-testület a korábbi évben elkezdett gyakorlatnak megfelelően meghatározza a 2018. évi költségvetés tervezésének szempontjait, és kijelölje azokat a fő irányokat, melyek az önkormányzat folyó évi céljainak és feladatainak megvalósítását szolgálják.**

**A koncepció elfogadását követően részleteiben is folytatódhat a költségvetési rendelet előkészítése.**

**Ahogy látható, az idénre is „találtunk” feladatot bőven…**

**Gazdasági helyzetünk stabil, ami lehetővé teszi azt, hogy saját erőből is gondolkodhassunk fejlesztésekben.**

**Sosem tévesztjük azonban szem elől a fő szabályt: elsődleges továbbra is az önkormányzati intézményrendszer magas szakmai színvonalú és biztonságos működtetése. Fejlesztéseket akkor és annyiban tervezünk, amikor és amennyiben azok a működtetés biztonságát nem veszélyeztetik.**

**A koncepcióban rögzített fejlesztési irányok, a melléjük rendelt nagyságrendi költségekkel együtt is megfelelnek a fentebb írt szabályoknak, egyrészről nem veszélyeztetik a működést, másrészről Csemő fejlődését szolgálják.**

Kérem a koncepció megtárgyalását és támogatását.

Csemő, 2018. január 21.

Dr. Lakos Roland

polgármester